“Ga le leswiswing moo letšatši leo le tla le fihlelago bjalo ka ge le be le tla fihlela mahodu.”—1 BATHES. 5:4. Omphile o ile a ima, a ba le ngwana. Ka lebaka la mošomo a iša ngwana Mamelodi gore mmagwe a mo hlokomelele yena. Tsholofelo o ile a hlokomela setlogolo ntle le mathata. Ka ge le yena e be e le senwi sa bjala, o be a re ge setlogolo se lla a se gamodiše thobo ya khathone, se re go khora se tagwe, se nape se ye le boroko. Thobo ya fetoga letswele la go lela ngwana. Go se gwa ya kgole, Omphile a ima gape, a belega yo mongwe ngwana, le yena a mo iša gagabo Mamelodi gore mmagwe a mo godišetše yena. Ka morwalo wa bana ba babedi, Tsholofelo a palelwa ke go sepetša kgwebo ya dinotagi, a hlokomela bana ba gagwe. Omphile a tlamega go fepa mmagwe le bana ba gagwe ka tšhelete ye ba bego ba e šomela Gauteng. Kgwedi ka kgwedi Omphile o be a eya gae a išetša bana dijo. Papagobana o be a tlamegile go rekela bana dijo a rata, a sa rate. Omphile o be a re haa! A galaka bjalo ka seokelela. Sa bobedi ke gore ka nnete e be e le sona. O be a sa tšwafe go swara monna ka digempe ge a be a galefile. Monna wa gagwe o be a mo šia bjalo ka tau, ka fao a phela ka go mo rapeletša. Kgwedi ye nngwe le gona Omphile o ile a ya gae go išetša bana dijo, monna a šala a iketlile, a ipuša ka ntlong ka ge tšhobolo e sa ile.